Document ID: 32008D0824

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Οκτωβρίου 2008
για τη συγκρότηση ομάδας ευρωπαϊκής πολιτικής για τους συνεργατικούς σχηματισμούς
(2008/824/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
Εκτιμώντας τα εξής:
(1)
Το άρθρο 157 της Συνθήκης αναθέτει στην Επιτροπή και στα κράτη μέλη το καθήκον να μεριμνούν ώστε να εξασφαλίζονται οι αναγκαίες προϋποθέσεις για την εξασφάλιση της ανταγωνιστικότητας της βιομηχανίας της Κοινότητας, καθώς και να βελτιώσουν την εκμετάλλευση του βιομηχανικού δυναμικού των πολιτικών στους τομείς της καινοτομίας, της έρευνας και της τεχνολογικής ανάπτυξης.
(2)
Στο άρθρο 13 της απόφασης 1639/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, σχετικά με τη θέσπιση προγράμματος-πλαισίου για την ανταγωνιστικότητα και την καινοτομία (2007-2013) (1) ζητείται δράση «για την επιδίωξη καινοτομίας, ομαδοποιήσεων, δικτύων καινοτομίας, συμπράξεων δημοσίου και ιδιωτικού τομέα με στόχο την καινοτομία και συνεργασιών με συναφείς διεθνείς οργανισμούς με εξειδίκευση στον τομέα, και τη διαχείριση της καινοτομίας».
(3)
Στην ανακοίνωσή της με τίτλο «Κάνοντας τη γνώση πράξη: μια στρατηγική καινοτομίας ευρείας βάσης για την ΕΕ» (2), η Επιτροπή αναγνωρίζει το σημαντικό ρόλο των συνεργατικών σχηματισμών (clusters) ως μέσου για τη γεφύρωση του χάσματος μεταξύ επιχειρήσεων, έρευνας και πόρων, προωθώντας έτσι τις γνώσεις γρηγορότερα στην αγορά, και ζητεί στρατηγικό προσανατολισμό της πολιτικής και συνεργασία.
(4)
Στα συμπεράσματά του της 4ης Δεκεμβρίου 2006 το Συμβούλιο Υπουργών «Ανταγωνιστικότητα» αναγνώρισε ότι οι συνεργατικοί σχηματισμοί είναι μία από τις εννέα στρατηγικές προτεραιότητες για την υλοποίηση της ευρωπαϊκής στρατηγικής καινοτομίας ευρείας βάσης.
(5)
Το Ευρωπαϊκό Συμβούλιο στις 13 και 14 Μαρτίου 2008 τόνισε στα συμπεράσματά του ότι «πρέπει να συντονιστούν καλύτερα οι προσπάθειες για τη βελτίωση των συνθηκών πλαισίωσης, μεταξύ άλλων, μέσω βελτιωμένων διασυνδέσεων επιστήμης-βιομηχανίας και κέντρων καινοτομίας παγκόσμιας εμβέλειας και την ανάπτυξη περιφερειακών συσπειρώσεων και δικτύων».
(6)
Το ευρωπαϊκό μνημόνιο για τους συνεργατικούς σχηματισμούς (European Cluster Memorandum), που παρουσιάστηκε κατά την Διάσκεψη της Ευρωπαϊκής Προεδρίας για την Καινοτομία και τους Συνεργατικούς Σχηματισμούς στη Στοκχόλμη στις 22 και 23 Ιανουαρίου 2008 και υπογράφηκε από περισσότερες από 70 εθνικές και περιφερειακές αρχές και φορείς, σηματοδότησε ένα σημαντικό βήμα για την περαιτέρω ενθάρρυνση της ανάπτυξης συνεργατικών σχηματισμών.
(7)
Ο European Cluster Alliance, που σήμερα αριθμεί περισσότερα από 70 οργανισμούς μέλη από όλη την Ευρώπη, ήταν το πρώτο βήμα για την ανάπτυξη της συνεργασίας στον τομέα της πολιτικής για τους συνεργατικούς σχηματισμούς στην ΕΕ.
(8)
Στη γνώμη της για τους συνεργατικούς σχηματισμούς και τη σχετική πολιτική, που εξέδωσε στις 19 Ιουνίου 2008, η Επιτροπή των Περιφερειών ζήτησε τη σύσταση ομάδας εμπειρογνωμόνων υψηλού επιπέδου για τους συνεργατικούς σχηματισμούς, η οποία θα μπορούσε να αποτελέσει την πλατφόρμα για τη συζήτηση σχετικά με την υλοποίηση ενός γενικού στρατηγικού πλαισίου για τις συνεργατικούς σχηματισμούς.
(9)
Στην ανακοίνωση της Επιτροπής με τίτλο «Για τη δημιουργία συνεργατικών σχηματισμών παγκόσμιου κύρους στην Ευρώπη: υλοποιώντας τη στρατηγική καινοτομίας ευρείας βάσης (3)», η συγκρότηση ομάδας ευρωπαϊκής πολιτικής για τους συνεργατικούς σχηματισμούς θεωρείται ένα σημαντικό στάδιο της ατζέντας πολιτικής για την υποστήριξη συνεργατικών σχηματισμών παγκοσμίου κύρους στην ΕΕ
(10)
Επομένως, είναι σκόπιμο να συσταθεί ομάδα ευρωπαϊκής πολιτικής για τους συνεργατικούς σχηματισμούς και να καθοριστούν τα καθήκοντα και η δομή της.
(11)
Για την επίτευξη των προαναφερθέντων στόχων, η Επιτροπή πρέπει να ζητήσει συνεισφορές από τους αρμόδιους για τη χάραξη πολιτικής και τους εμπειρογνώμονες στον τομέα της ανάπτυξης συνεργατικών σχηματισμών.
(12)
Η ομάδα ευρωπαϊκής πολιτικής για τους συνεργατικούς σχηματισμούς πρέπει να προβαίνει σε ανταλλαγές πληροφοριών σχετικά με τις πολιτικές για τους συνεργατικούς σχηματισμούς, ούτως ώστε να συμβάλει στη διερεύνηση τρόπων για την καλύτερη στήριξη των κρατών μελών στις προσπάθειες τους για δημιουργία συνεργατικών σχηματισμών παγκόσμιου κύρους στην ΕΕ.
(13)
Η ομάδα ευρωπαϊκής πολιτικής για τους συνεργατικούς σχηματισμούς πρέπει να απαρτίζεται από μέλη υψηλού επιπέδου με πείρα και ικανότητα στον τομέα των πολιτικών ανταγωνιστικότητας και καινοτομίας και με πολύ καλή γνώση του ρόλου και της λειτουργίας των συνεργατικών σχηματισμών στην οικονομική ανάπτυξη.
(14)
Πρέπει να θεσπισθούν κανόνες για την κοινολόγηση πληροφοριών από μέλη της ομάδας ευρωπαϊκής πολιτικής για τους συνεργατικούς σχηματισμούς, με την επιφύλαξη των κανόνων ασφαλείας της Επιτροπής οι οποίοι καθορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (4).
(15)
Η επεξεργασία δεδομένων προσωπικού χαρακτήρα που αφορούν μέλη της ομάδας ευρωπαϊκής πολιτικής για τους συνεργατικούς σχηματισμούς πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (5).
(16)
Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει εν ευθέτω χρόνω τη σκοπιμότητα παράτασης της ισχύος της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ομάδα ευρωπαϊκής πολιτικής για τους συνεργατικούς σχηματισμούς
Η Επιτροπή συγκροτεί ομάδα ευρωπαϊκής πολιτικής για τους συνεργατικούς σχηματισμούς (clusters), εφεξής «η ομάδα».
Άρθρο 2
Εργασίες
Η επιτροπή έχει ως αποστολή:
α)
να βελτιώσει τις γνώσεις της Επιτροπής και των κρατών μελών σχετικά με σύγχρονες μεθόδους πολιτικής για τη στήριξη της αριστείας των συνεργατικών σχηματισμών·
β)
να εντοπίζει και να αναλύει περαιτέρω τις επιτυχημένες και μη πρακτικές για τη στήριξη των συνεργατικών σχηματισμών και να υποβάλλει συστάσεις για το βέλτιστο τρόπο χάραξης πολιτικής για τους συνεργατικούς σχηματισμούς στην Κοινότητα·
γ)
να αξιολογεί τις διεθνείς τάσεις όσον αφορά την ανάπτυξη συνεργατικών σχηματισμών και να εντοπίζει τις μελλοντικές προκλήσεις που θα πρέπει να αντιμετωπίσουν οι πολιτικές για τους συνεργατικούς σχηματισμούς προκειμένου να ανταποκριθούν στην παγκοσμιοποίηση·
δ)
να αναζητά μέσα για την άρση των υφιστάμενων εμποδίων για τη διακρατική συνεργασία των συνεργατικών σχηματισμών·
ε)
να αναλύει τις συμπληρωματικές πτυχές των κύριων πολιτικών και χρηματοδοτικών μέσων υποστήριξης των συνεργατικών σχηματισμών σε κοινοτικό επίπεδο, να εξάγει συμπεράσματα και να διατυπώνει συστάσεις·
στ)
να λειτουργεί ως σύνδεσμος με το European Cluster Alliance και, εφόσον απαιτείται, με άλλες πρωτοβουλίες για τη στήριξη των συνεργατικών σχηματισμών και των σχετικών πολιτικών και να αξιοποιεί τις πρακτικές εμπειρίες τους·
ζ)
να διενεργήσει έως και τρεις διερευνητικές επισκέψεις κατά τη διάρκεια της θητείας των μελών της, με σκοπό να διδαχθεί από τη διεθνή εμπειρία·
η)
να συνεργαστεί για τη διάδοση του περιεχομένου των συζητήσεων και των κοινών πορισμάτων στο ευρύ κοινό·
θ)
να υποβάλει στην Επιτροπή ενδιάμεση έκθεση εννέα μήνες μετά την έναρξη λειτουργίας της και τελική έκθεση στο τέλος της θητείας της όπου θα συνοψίζει την πρόοδο που έχει συντελεστεί όσον αφορά τα καθήκοντα και τις συστάσεις. Η τελική έκθεση δημοσιοποιείται.
Ο πρόεδρος συμμετέχει σε διασκέψεις και εκδηλώσεις με σχετικό αντικείμενο όπου θα παρουσιάζει τα βασικά πορίσματα της ομάδας.
Άρθρο 3
Σύνθεση - Διορισμός
1. Η Επιτροπή διορίζει τα μέλη της ομάδας επιλέγοντας μεταξύ ειδικών υψηλού επιπέδου με αρμοδιότητα στους τομείς που αναφέρονται στο άρθρο 2, οι οποίοι ανταποκρίθηκαν στην πρόσκληση υποβολής αιτήσεων. Ο εκπρόσωπος της Επιτροπής μπορεί να ζητήσει από τους εμπειρογνώμονες ή παρατηρητές μια ειδική εμπειρογνωμοσύνη σε κάποιο θέμα της ημερήσιας διάταξης να συμμετάσχουν στις εργασίες της ομάδας, εφόσον κρίνεται σκόπιμο.
2. Η ομάδα απαρτίζεται το πολύ από 20 μέλη.
3. Τα μέλη της ομάδας διορίζονται για θητεία 18 μηνών.
4. Τα μέλη διορίζονται σε προσωπική βάση και παρέχουν συμβουλές κατ’ αμερόληπτο τρόπο στην Επιτροπή.
5. Τα μέλη της ομάδας παραμένουν εν ενεργεία έως ότου αντικατασταθούν ή λήξει η θητεία τους.
6. Τα μέλη, τα οποία δεν είναι πλέον σε θέση να συμβάλουν αποτελεσματικά στις εργασίες της ομάδας, τα οποία παραιτούνται ή τα οποία δεν πληρούν τις προϋποθέσεις που ορίζονται στην παράγραφο 4 του παρόντος άρθρου ή του άρθρου 287 της Συνθήκης, μπορούν να αντικατασταθούν για την υπόλοιπη περίοδο της θητείας τους.
7. Τα μέλη που διορίζονται σε προσωπική βάση υπογράφουν κάθε χρόνο βεβαίωση ότι θα ενεργούν προς το δημόσιο συμφέρον και δήλωση σχετικά με την απουσία ή ύπαρξη συμφέροντος που μπορεί να επηρεάσει την αμεροληψία τους.
8. Τα ονόματα των μελών που διορίζονται υπό την προσωπική τους ιδιότητα δημοσιεύονται στην ιστοσελίδα της ΓΔ Επιχειρήσεων και Βιομηχανίας και στην Επίσημη Εφημερίδα της Ευρωπαϊκής Ένωσης, σειρά C. Η συγκέντρωση, η επεξεργασία και η δημοσίευση των ονοματεπωνύμων των μελών πραγματοποιούνται σύμφωνα με τις διατάξεις του κανονισμού (ΕΚ) αριθ. 45/2001.
Άρθρο 4
Λειτουργία
1. Η Επιτροπή διορίζει τον πρόεδρο της ομάδας.
2. Οι πληροφορίες που προκύπτουν από τη συμμετοχή στις εργασίες της ομάδας δεν μπορούν να δημοσιοποιηθούν, εφόσον η Επιτροπή κρίνει ότι πρόκειται για εμπιστευτικά θέματα, με την επιφύλαξη των κανόνων ασφαλείας που παρατίθενται στο παράρτημα της απόφασης 2001/844/ΕΚ, ΕΚΑΧ, Ευρατόμ.
3. Η ομάδα συνεδριάζει κατά κανόνα σε χώρο της Επιτροπής σύμφωνα με τις διαδικασίες και το χρονοδιάγραμμα που έχει ορίσει. Η Επιτροπή παρέχει γραμματειακές υπηρεσίες στην ομάδα. Στις συνεδριάσεις της ομάδας δύνανται να συμμετέχουν υπάλληλοι της Επιτροπής για τους οποίους οι εργασίες της ομάδας παρουσιάζουν ενδιαφέρον.
4. Η ομάδα καταρτίζει τον εσωτερικό κανονισμό της με βάση τους πρότυπους κανόνες διαδικασίας τους οποίους έχει θεσπίσει η Επιτροπή.
5. Η Επιτροπή δύναται να δημοσιεύει ή να τοποθετεί στο διαδίκτυο, στην αυθεντική γλώσσα του εκάστοτε εγγράφου, περιλήψεις, συμπεράσματα, ή επιμέρους συμπεράσματα ή έγγραφα εργασίας της ομάδας.
Άρθρο 5
Έξοδα συνεδριάσεων
Η Επιτροπή επιστρέφει τα οδοιπορικά και, κατά περίπτωση, τα έξοδα διαμονής των μελών της ομάδας, τα οποία συνδέονται με τις δραστηριότητες της ομάδας, σύμφωνα με τους κανόνες της Επιτροπής σχετικά με την αποζημίωση των εξωτερικών εμπειρογνωμόνων.
Τα μέλη της ομάδας δεν αμείβονται για τις υπηρεσίες που παρέχουν.
Τα έξοδα συνεδριάσεων καλύπτονται εντός των ορίων του ετήσιου προϋπολογισμού που χορηγείται στην ομάδα από τις αρμόδιες υπηρεσίες της Επιτροπής.
Άρθρο 6
Λήξη ισχύος
Η παρούσα απόφαση λήγει στις 30 Ιουνίου 2011.
Βρυξέλλες, 22 Οκτωβρίου 2008.

Labels: 12
7
4
1